เก็บตกการเงิน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

นครหลวงไทยจัดมาตรการช่วยลูกค้า 
นายชัยวัฒน์ อุทัยวรรณ์ ประธานเจ้าหน้าที่บริหารและกรรมการผู้จัดการใหญ่ ธนาคารนครหลวงไทย หรือ SCIB เปิดเผยว่า ธนาคารได้เตรียมมาตรการความช่วยเหลือลูกค้าที่ใช้บริการ “สินเชื่อบ้านธนาคารนครหลวงไทย” (SCIB Home Loan) ที่ได้รับผลกระทบจากสถานการณ์การชุมนุมทางการเมือง เพื่อบรรเทาความเดือดร้อนที่เกิดขึ้น โดยลดค่างวดผ่อนชำระลงเป็นระยะเวลาหนึ่งตามรายได้ที่ลดลงของผู้กู้ 
รวมถึงความช่วยเหลือเพิ่มสภาพคล่องผ่านบริการ “สินเชื่อเคหะทวีสุข” (SCIB Home Cash) ซึ่งเป็นสินเชื่ออเนกประสงค์แก่ลูกค้าสินเชื่อบ้านที่มีประวัติการผ่อนชำระดีต่อเนื่องมาแล้วไม่ต่ำกว่า 1 ปี และไม่เคยมีประวัติการค้างชำระกับธนาคารมาก่อน วงเงินกู้ไม่เกิน 80% ของเงินต้นที่ลดลง คิดอัตราดอกเบี้ยลูกค้ารายย่อยชั้นดี (MRR) ลบ 0.50% ต่อปี ระยะเวลากู้สูงสุดไม่เกิน 10 ปี โดยลูกค้าสินเชื่อบ้านสามารถติดต่อเพื่อขอรับความช่วยเหลือหรือคำปรึกษาผ่านสาขาของธนาคารทุกแห่งทั้ง 422 สาขาทั่วประเทศ จนถึงวันที่ 30 มิ.ย.นี้
ไทยพาณิชย์เตือนใช้เอทีเอ็ม
นายพงษ์สิทธิ์ ชัยฉัตรพรสุข ผู้ช่วยกรรมการผู้จัดการใหญ่ สายบริหารการป้องกันการทุจริต ธนาคารไทยพาณิชย์ เปิดเผยว่า ตามที่มีการนำเสนอข่าวผ่านสื่อกรณีลูกค้าธนาคารไทยพาณิชย์และธนาคารอื่นโดนขโมยข้อมูลบัตรเอทีเอ็ม และถูกโจรกรรมเงินในบัญชีนั้น ธนาคารมิได้นิ่งนอนใจและได้เร่งตรวจสอบหาข้อเท็จจริงโดยร่วมมือกับเจ้าหน้าที่ตำรวจติดตามจับกุมคนร้ายมาดำเนินคดีโดยเร็วที่สุด 
ทั้งนี้ กรณีที่เกิดขึ้นเป็นการโจรกรรม มิใช่ความผิดของลูกค้า ดังนั้นธนาคารจึงพร้อมเข้าไปให้การช่วยเหลือและดูแลลูกค้าอย่างเต็มที่ แต่ทางธนาคารก็ขอฝากเตือนลูกค้าและประชาชนที่ใช้บริการผ่านช่องทางตู้เอทีเอ็มให้ระมัดระวังกลุ่มมิจฉาชีพขโมยข้อมูล โดยสำรวจตรวจสอบตู้เอทีเอ็มก่อนใช้บริการทุกครั้งว่ามีสิ่งผิดปกติหรือไม่ และใช้มือบังขณะกดรหัสเอทีเอ็มทุกครั้ง เพราะจะทำให้คนร้ายไม่สามารถมองเห็นรหัสเอทีเอ็มของท่านได้